L’alumnat de l’IES Laurona presenta un projecte mediambiental que analitza els nivells de contaminació de Llíria
16 de abril de 2019

Ca la Vila ha acollit la presentació del projecte mediambiental “Diversitat d’ecosistemes, diversitat de problemes mediambientals, diversitat de solucions”, elaborat per l’alumnat de Ciències de la Terra i del Medi Ambient de segon de Batxillerat de l’IES Laurona. L’Àrea de Sostenibilitat de l’Ajuntament de Llíria ha donat suport a este projecte per tal de conscienciar a la joventut sobre els valors de sensibilització i conservació l’entorn que ens envolta.

Després de l’anàlisi de les dades recollides, el projecte ha determinat que Llíria registra uns nivells baixos de contaminants en l’aigua, l’aire i el so. A més, l’alumnat participant ha realitzat sessions pràctiques en què han après com i on s’han d’ubicar i col·locar les caixes niu o quines són les tècniques adequades per instal·lar els dosímetres per tal de mesurar l’oxigen, el nitrogen i l’ozó de la troposfera.

Segons la regidora de Sostenibilitat, Elena Jiménez, l’experiència ha sigut “tremendament positiva perquè, a més de conèixer l’estat de l’aire i l’aigua al nostre municipi en diversos indrets, hem pogut col·laborar en obrir un espai de treball i conscienciació mediambiental a través de l’aprenentatge pràctic”.

L’estudi ha comptat també amb la implicació del projecte “Veolo Iniciativa Social” que fomenta l’estímul i el compromís de la societat per millorar la qualitat de l’aire que respirem, aportant aparells de mesurar que han fet servir els alumnes de Llíria en esta pràctica formativa.

“Des de les institucions, hem de continuar fent accions per conscienciar a joves i majors per conservar els nostres valors naturals i l’entorn en el que vivim, tant siga al nucli urbà, urbanitzacions o espais naturals, amb experiències pràctiques i didàctiques”, ha conclòs l’edila.